KIRJALLINEN KYSYMYS E-2619/02

esittäjä(t): Erik Meijer (GUE/NGL) komissiolle

(18. syyskuuta 2002)

Aihe: Kaikkien poliittisten liikkeiden oikeus järjestäytyä ja ottaa osaa parlamentaarisiin vaaleihin sekä siihen perustuvat oikeudet

1. Onko komissio kanssani yhtä mieltä siitä, että EU:n parlamentaarisen demokratian olemukseen kuuluu se, että jokaisella poliittisella liikkeellä, olivat sen tavoitteet toisten mielestä miten kiistellyt tahansa, on oikeus hankkia kannatusta näkemyksilleen, osallistua parlamentaarisiin vaaleihin hallinnon eri tasoilla, tuoda vaalien jälkeen kantansa esille parlamentaarisessa keskustelussa sekä mahdollisuuksien mukaan ottaa osaa enemmistöpäätösten tekemiseen ja enemmistökoalition rakentamiseen?

2. Onko komissio kanssani yhtä mieltä myös siitä, että kyseisen periaatteen mukaisesti voidaan kylläkin rikollisilta tai väkivaltaisilta henkilöiltä evätä tuomioistuimen antaman rangaistuksen vuoksi äänioikeus väliaikaisesti ja todistetusti väkivaltaisuuksiin syyllistyneet järjestöt voidaan tuomioistuimen langettaman rangaistuksen johdosta kieltää, mutta että oikeutta järjestäytyä ja ottaa osaa paikallisen, alueellisen, kansallisen ja EU:n tason vaaleihin ei voida koskaan evätä sellaisten poliittisten näkemysten johdosta, joita enemmistö pitää epämiellyttävinä?

3. Onko komissio kanssani yhtä mieltä siitä, että on vältettävä sellaisen tilanteen syntyminen, joka vahvistaa poliittisen liikkeen, oli se mikä tahansa, uskoa, ettei sillä ole minkäänlaisia mahdollisuuksia päästä tavoitteisiinsa rauhanomaista parlamentaarista tietä pitkin, vaan että päinvastoin olisi pyrittävä siihen, että ne tahot, jotka ovat tähän asti valitettavasti ajaneet tavoitteitaan väkivaltaisin keinoin, integroidaan tehokkaammin parlamentaariseen demokratiaan, nimenomaan keinona poistaa kaikki terrorismia ylläpitävät tekijät?

4. Katsooko komissio, että Espanjan valtion oikeudellisten ja parlamentaaristen elinten hiljan tekemä päätös, jossa ei rajoituta väkivaltaa käyttävän järjestön vastustamiseen, vaan jolla estetään tiettyä poliittista suuntaa, sen nimeen ja oikeushenkilöllisyyteen katsomatta, jatkamasta olemassaoloaan järjestäytyneenä puolueena ja vaaleihin osallistumista, on enää kysymyksessä 1 ja 2 tarkoitettujen demokraattisten periaatteiden mukainen?

António Vitorinon komission puolesta antamayhteinen vastauskirjallisiin kysymyksiin E-2619/02 ja E-2620/02

(21. marraskuuta 2002)

Komissio toteaa, että arvoisan parlamentin jäsenen esittämät kysymykset, jotka liittyvät yleisesti poliittisiin liikkeisiin ja niiden osallistumiseen vaaleihin ja erityisesti yhden jäsenvaltion tilanteeseen, kuuluvat jäsenvaltioiden toimivaltaan.

Toisaalta sekä nykyisessä vuodelta 1976 olevassa säädöksessä(1) että sen muuttamisesta tehdyssä päätösehdotuksessa(2) säädetään Euroopan parlamentin vaalien osalta, että vaaleissa noudatettavaan menettelyyn sovelletaan kunkin jäsenvaltion kansallisia säännöksiä. Tämä koskee myös sääntöjä, joita sovelletaan poliittisiin puolueisiin ehdokasasettelussa ja vaaleihin osallistumisessa.

Näin ollen komissio katsoo, että se ei voi vastata parlamentin jäsenen esittämiin kysymyksiin.

(1) Säädös edustajien valitsemisesta Euroopan parlamenttiin yleisillä välittömillä vaaleilla, liitetty 20 päivänä syyskuuta 1976 tehtyyn neuvoston päätökseen 76/787/EHTY, ETY, Euratom, EYVL L 278, 8.10.1976.

(2) Luonnos: Neuvoston päätös 20 päivänä syyskuuta 1976 tehdyn neuvoston päätöksen 76/787/EHTY, ETY, Euratom liitteenä olevan, edustajien valitsemisesta Euroopan parlamenttiin yleisillä välittömillä vaaleilla annetun säädöksen muuttamisesta.